รัฐบาลไทย-ข่าวทำเนียบรัฐบาล-รัฐมนตรีฯ สุริยะ เป็นประธานมอบสินเชื่อผู้ประกอบการ SMEs เติมพลัง SMEs ไทย ก้าวไปด้วยกัน
วันจันทร์ที่ 1 มิถุนายน 2563
รัฐมนตรีฯ สุริยะ เป็นประธานมอบสินเชื่อผู้ประกอบการ SMEs เติมพลัง SMEs ไทย ก้าวไปด้วยกัน
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม   เป็นประธานมอบสินเชื่อผู้ประกอบการ SMEs เติมพลัง SMEs ไทย ก้าวไปด้วยกัน ณ ห้องแก้ววิเชียร ชั้น 11 อาคาร SME D Bank กรุงเทพฯ
วันนี้ (1 มิถุนายน 2563) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เป็นประธานพิธีแถลงข่าวและมอบสินเชื่อผู้ประกอบการ SMEs "เติมพลัง SMEs ไทย ก้าวไปด้วยกัน" โดยมี นายกอบชัย สังสิทธิสวัสดิ์ ปลัดกระทรวงอุตสาหกรรม ในฐานะประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) นายวันชัย พนมชัย เลขาธิการสํานักงานมาตรฐานผลิตภัณฑ์อุตสาหกรรม ในฐานะกรรมการ ธพว. โดยมี นางสาวนารถนารี รัฐปัตย์ กรรมการผู้จัดการ ธพว. คณะผู้บริหาร และผู้ประกอบการ ให้การต้อนรับ ณ ห้องแก้ววิเชียร ชั้น 11 อาคาร SME D Bank กรุงเทพฯ
รัฐมนตรีฯ สุริยะ กล่าวว่า การแพร่ระบาดของเชื้อไวรัสโคโรนา 2019 หรือโควิด-19 ส่งผลกระทบต่อผู้ประกอบการเอสเอ็มอีอย่างรุนแรง ทั้งทางตรงและทางอ้อม กระทรวงอุตสาหกรรม ในฐานะหน่วยงานกํากับดูแลธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank จึงได้มอบหมายให้ ธพว. เร่งช่วยเหลือฟื้นฟูธุรกิจให้แก่ผู้ประกอบการเอสเอ็มอีเพิ่มเติมจากที่ ธพว. ได้ดําเนินมาแล้ว โดยเดินหน้าเติมทุนสินเชื่อเงื่อนไขพิเศษ เพื่อให้เอสเอ็มอีทุกกลุ่มธุรกิจทั่วประเทศ ให้มีเงินทุนไปหมุนเวียน เสริมสภาพคล่อง การจ้างงาน และฟื้นฟูธุรกิจให้กลับคืนมาสามารถดําเนินการได้ดีอีกครั้ง คาดจะอนุมัติสินเชื่อได้กว่า 40,000 ล้านบาท ช่วยเอสเอ็มอีได้ประมาณ 24,000 ราย ส่งผลดีต่อไปยังระบบเศรษฐกิจโดยรวมของประเทศ เกิดการสร้างงาน สร้างรายได้สู่ท้องถิ่น ช่วยรักษาการจ้างงาน ประมาณ 120,000 ราย สร้างมูลค่าหมุนเวียนทางเศรษฐกิจประมาณ 90,000 ล้านบาท
สําหรับสินเชื่อของ ธพว. ประกอบด้วย สินเชื่อวัตถุประสงค์เพื่อเสริมสภาพคล่อง สํารองเป็นค่าใช้จ่าย ได้แก่ สินเชื่อรายเล็ก Extra Cash สําหรับผู้ประกอบการนิติบุคคลธุรกิจการท่องเที่ยว ได้แก่ ธุรกิจทัวร์ ธุรกิจสปา ธุรกิจขนส่งที่เกี่ยวเนื่อง (รถทัวร์ รถบัส รถตู้ รถแท็กซี่ เรือนําเที่ยว รถเช่า) บริษัทนําเที่ยว โรงแรม ห้องพัก และร้านอาหาร วงเงินกู้สูงสุด 3 ล้านบาทต่อราย อัตราดอกเบี้ย 2 ปีแรก 3% ต่อปี และไม่ต้องมีหลักทรัพย์ค้ําประกันสินเชื่อเพื่อยกระดับเศรษฐกิจชุมชน อัตราดอกเบี้ยเริ่มต้น 3% ต่อปี 3 ปีแรก และสินเชื่อ soft loan ธปท. อัตราดอกเบี้ย 2% ต่อปี กับวัตถุประสงค์เพื่อลงทุนขยายปรับปรุงกิจการ ได้แก่ สินเชื่อเสริมสภําพคล่อง SME D Happy อัตราดอกเบี้ยเริ่มต้น 4.375% ต่อปี และสินเชื่อ SMART SMEs อัตราดอกเบี้ยเริ่มต้น 5% ต่อปี แถมยังรับรีไฟแนนซ์ (Refinance) นอกจากนั้น มอบหมายให้ ธพว. เติมทุนจากกระทรวงอุตสาหกรรมให้แก่ลูกค้าสินเชื่อในโครงการสินเชื่อประชารัฐแบ่งเป็น "โครงการสินเชื่อกองทุนพัฒนาเอสเอ็มอีตามแนวประชารัฐ" (สินเชื่อประชารัฐ) และ “โครงการฟื้นฟูและเสริมศักยภาพวิสาหกิจขนาดกลางและขนาดย่อมสําหรับ SMEs คนตัวเล็ก” (สินเชื่อ SMEs คนตัวเล็ก) คิดอัตราดอกเบี้ย 1% และร่วมกับสํานักงานส่งเสริมวิสาหกิจขนาดกลางและขนาดย่อม (สสว.) ดําเนินการสินเชื่อ “SMEs One” คิดอัตรดอกเบี้ย 1% ต่อปี ปลอดชําระคืนเงินต้นสูงสุด 12 เดือน
นอกจากนั้น ธพว. ยังดําเนินกิจกรรมช่วยเหลือดูแลสังคมไทย ด้วยการเปิด “ตู้ปันสุข ธพว.” ตั้งตู้รับบริจาคข้าวสาร อาหารแห้ง และของที่ใช้ในชีวิตประจําวัน จํานวน 2 ตู้ ด้านหน้าอาคาร SME Bank Tower สํานักงานใหญ่ เพื่อลดภาระค่าใช้จ่ายให้ประชาชน อีกทั้ง ส่งมอบอุปกรณ์ เช่น น้ําดื่ม และเจลแอลกอฮอล์ เป็นต้น ให้แก่ กรุงเทพมหานคร (กทม.) และหน่วยงานต่างๆ เพื่อใช้เป็นเสบียง รวมถึงใช้ป้องกันและลดความเสี่ยงให้กับเจ้าหน้าที่ กทม. ตํารวจ ทหาร เจ้าหน้าที่สาธารณสุขและอาสาสมัครจากมูลนิธิต่าง ๆ